VOLTYDSE AKADEMIESE ASSISTENT IN ONDERNEMINGSBESTUUR | The Jobs Portal
VOLTYDSE AKADEMIESE ASSISTENT IN ONDERNEMINGSBESTUUR
Submitted by Akademia on Sat, 2020-09-12 23:38
Akademia is 'n private hoëronderwysinstelling in Centurion en het tans 'n voltydse pos vir 'n akademiese assistent in Ondernemingsbestuur in die Fakulteit Ekonomiese en Bestuurwetenskappe beskikbaar. Om vir hierdie pos te kwalifiseer word 'n BCom (Ondernemingsbestuur)-graad vereis, terwyl 'n nagraadse kwalifikasie tot aansoekers se voordeel sal strek. Een tot twee jaar se ervaring in en kennis van die hoëronderwysomgewing binne die konteks van aanlyn leer sal die ideale kandidaat verder onderskei.
Daar sal van die akademiese assistent verwag word om 'n spektrum van akademiese en verwante take te verrig, insluitende die opstel, moderering en nasien van assesseringsaktiwiteite; die vermoë om onder druk aan sperdatums te voldoen; modulespesifieke akademiese navorsing; bystand aan dosente in verband met voorbereiding vir kontaksessies; skakeling met studente en die hantering van studentenavrae; asook algemene ondersteuning aan dosente waar van toepassing.
Sterk interpersoonlike en mensevaardighede; die vermoë om onafhanklik en binne 'n span te werk; uitstekende administratiewe en kommunikasievaardighede; probleemoplossingvaardighede; kreatiewe, organisatoriese, prioritisering- en beplanningsvaardighede; asook analitiese en tegniese vaardighede sal die ideale kandidaat onderskei. Om te kwalifiseer moet kandidate Afrikaans magtig wees.